**Správa o činnosti ZO DHZ v Plavnici**

**za rok 2019**

 05. 01. 2020

**Vážení priatelia, hasičky, hasiči, milí hostia!**

 Rok 2019 bol pre našu hasičskú organizáciu ďalším po oslave storočnice, v ktorom sa rozšírila naša členská základňa a tiež aktivity v hasičských športoch.

 Členskú základňu ku dnešnému dňu tvorí 114 členov, z toho 19 žien. V roku 2019 sme okrem družstva mužov, ktorí súťažili v Sabinovskej lige, mohli zostaviť aj družstvo žien, družstvá dorastencov a dorasteniek, ktoré nás reprezentovali na okrskovej, okresnej a dorastenci aj na krajskej súťaži pripravenosti požiarnych družstiev.

 K jednému zaslúžilému členovi DPO SR, p. Fröhlichovi Jánovi, pribudol Rudolf Krajger, a v tomto roku dostane najvyššie vyznamenanie dobrovoľných hasičov aj Ing. Štefan Kyšela. Je zaujímavé, že naši zaslúžilí členovia DPO SR sa v roku 2019 dožili významných životných jubileí. Ján Fröhlich 70 rokov, Rudolf Krajger a Štefan Kyšela 60 rokov.

 Výber členských príspevkov a ich odovzdanie na územný výbor DPO je dlhoročne stopercentný, čo potvrdzuje vzťah členov k našej základnej organizácii.

 Takisto pravidelne zasielame aj písomné materiály o našej činnosti v priebehu roka. Dôležité je, aby naša hasičská organizácia bola veľká nielen do počtu členov, ale aby aktívne pôsobila pri plnení plánovaných úloh, tiež pri mimoriadnych udalostiach na pomoc občanom obce.

 Spolupráca s hasičmi (stražakmi) z Poľskej republiky sa úspešne rozvíja už 6 rokov. Pred rokom, 05. 01., sme sa zúčastnili VČS v Brzezne, oni nám to oplatili 17. 02. 2019.

 19. 01. 2019 sa naše žiačky zúčastnili halovej súťaže v Poľsku, kde v kategórii „chlapci“ obsadili 2. miesto. Tiež žiaci z Brzezna (2 družstvá) sa zúčastnili v novembri našej halovej súťaže mladých hasičov.

 Spolu sme oslávili aj sviatok sv. Floriána, nášho patróna, a to 04. 05. 2019. Ráno sme sa zúčastnili na sv. omši v Plavnici, popoludní v Poľskej republike.

 V roku 2014 bol Vládou SR schválený „Návrh celoplošného rozmiestnenia síl a prostriedkov hasičských jednotiek na území Slovenskej republiky“. Podľa tohto návrhu sa dá získať po splnení určitých podmienok od štátu dotácia na techniku, školenia, výstroj a výzbroj z prostriedkov DPO SR. V roku 2019 sme dostali dotáciu 3 000 €, ktoré boli čerpané na doplnenie techniky, výstroja a výzbroja.

 Pravidelne vykonávame preventívne protipožiarne prehliadky. Preventivár p. Fedorko dôsledne prepracoval písomné materiály a dokumentáciu o prehliadkach. Prehliadky sa konajú postupne po 100 domoch ročne, dopĺňajú sa dohliadkami, ak bol objekt nedostupný alebo jeho majiteľ nebol doma, prípadne pre kontrolu odstránenia zistených závad. Úlohou je, aby podľa zákona každý objekt bol skontrolovaný raz za 5 rokov.

 V roku 2019 sme dvakrát zasahovali pri požiari trávy pri obciach Hajtovka a Údol. Tiež u nás bolo, 08. 05. 2019, prevedené Metodicko-taktické cvičenie pri stavaní protipovodňových bariér za spoluúčasti susedných DHZ.

 V roku 2019 sa družstvo mužov zúčastnilo Hasičskej ligy okresu Sabinov. Pán Matúš Kyseľa nás presnejšie oboznámi s jej priebehom, atmosférou.

 U nás sa organizovalo 7. kolo tejto súťaže 17. 08. 2019. Po tejto súťaži pokračovala „Nočná pohárová súťaž“ o pohár starostu obce – 3. ročník. Muži obsadili 4. miesto s časom 16,79 s a ženy skončili na 6. mieste.

 Ďalšie naše družstvá sa zúčastnili 12. 05. okrskovej súťaže konanej v Malom Lipníku, kde družstvá žien, dorastencov aj dorasteniek postúpili na okresnú súťaž. Tá sa konala 09. 06. v Hniezdnom a družstvo dorastencov postúpilo na krajskú súťaž do obce Drienov, kde 27. 06. 2019 obsadili 8. miesto.

 Na záver roka, 26. 12., naši hasiči organizovali 2. ročník halovej futbalovej súťaže v telocvični, kde za účasti 11 družstiev obsadili 4. miesto.

 07. 11. 2019 sme organizovali 19. ročník halovej súťaže mladých hasičov, na ktorej sa zúčastnili aj mladí hasiči z družobného Brzezna. Družstvá dievčat obsadili prvé dve miesta, chlapci druhé a desiate miesto. Najlepší čas však dosiahli chlapci z Malého Lipníka a na jeden rok získali putovný pohár starostu obce.

 Pravidelne sa zúčastňujeme IMZ okrsku č. 4, na ktorých sa vyhodnocuje činnosť za predchádzajúce obdobie a určujú úlohy, ktoré sú pred nami ako VČS, súťaže, cvičenia, školenia. Jarné zasadnutie IMZ bolo 27. 03. 2019 v Plavnici a jesenné 27. 11. v Hajtovke.

 Celkovú činnosť hasičských organizácií vyhodnocuje územný výbor na základe odoslaných správ z jednotlivých akcií počas celého roka. Výsledky za rok 2019 budú známe na jarnom IMZ.

 Pokračujeme v náboženských akciách. Je potrebné dodať, že aj pri dostatočne širokej členskej základni je problém s účasťou dostatočného počtu našich členov na jednotlivých akciách.

 20. 04. 2019 sme vykonali stráž pri Božom hrobe, po prvýkrát v novom kostole. 27. 10. 2019 bola posviacka kaplnky Ružencovej Panny Márie pri dome smerom na Údol. 05. 12. naši členovia asistovali pri návšteve Putovnej relikvie sv. Vincenta de Paul.

 Na našu činnosť má veľký vplyv dobrá spolupráca s obecným úradom, ktorý sa podieľa na financovaní jednotlivých akcií a po duchovnej stránke s farským úradom.

 Rok 2020 bude pre našu hasičskú organizáciu náročný. Financovanie našej činnosti s pomocou obecného úradu musí byť transparentné. Budeme plniť úlohy schválené na VČS, spolupracovať s obecným úradom, so stražakmi z Brzezna.

 Rekonštrukcia požiarnej zbrojnice sa z objektívnych dôvodov presunula na začiatok roka 2020. Aj my, hasiči, môžeme brigádnicky pomôcť pri jej oprave a skultúrnení priestorov zbrojnice.

 Techniku budeme využívať na službu občanom, chrániť ich životy a majetky.

 Naďalej budeme pokračovať v náboženských akciách.

 Rozšírime počet členov so základným školením DHZ. V roku 2019 bolo vyškolených 5 členov ZO. Doteraz ich spolu máme 23.

 V roku 2020 zorganizujeme 4. ročník pohárovej súťaže o pohár starostu obce.

 V novembri zorganizujeme 20. ročník halovej súťaže mladých hasičov.

 Za pomoc a podporu našej organizácie chcem poďakovať nášmu duchovnému otcovi Petrovi Ružbarskému, za prácu a podporu p. starostovi Rasťovi Grichovi, ktorý je našim členom. Tiež p. Žoldákovi, p. Krajgerovi Rudovi, p. Kyseľovi Matúšovi, Krajgerovi Ferkovi za organizovanie jednotlivých akcií. Takisto vodičom hasičského auta, vám všetkým, ktorí ste sa zapojili do práce v ZO, ako aj všetkým členom našej dobrovoľnej hasičskej organizácie.

 Pri dokumentovaní jednotlivých akcií nám bol nápomocný člen obecného zastupiteľstva, p. Lukáš Fáber. Bolo by dobré evidovať jednotlivé akcie v kronike.

 Na pohostenia nám prispelo miestne poľovnícke združenie, za čo mu zvlášť ďakujem.

 Do roku 2020 vám prajem pevné zdravie, veľa športových a osobných úspechov.

 Ing. Štefan Kyšela predseda DHZ Plavnica